
PËR SHTYRJEN E AFATIT TË BOTIMIT TË NJOFTIMIT TË FITUESIT DHE TË NJOFTIMIT TË KONTRATËS SË LIDHUR, PËR PROCEDURAT E PROKURIMIT, TË KRYERA NGA MINISTRIA E ARSIMIT  DHE SHKENCËS E NJËSITË E PUSHTETIT VENDOR, SI AUTORITETE KONTRAKTORE, PËR PUNIMET E PROJEKTEVE TË REJA NË ARSIM

Në mbështetje të nenit 100 të Kushtetutës dhe të nenit 75 të ligjit nr.9643,  datë 20.11.2006 “Për prokurimin publik”, të ndryshuar, me propozimin e Ministrit të Financave, Këshilli i Ministrave

VENDOSI:

1. Njësive të qeverisjes vendore, të cilave, me vendimin nr.3, datë 2.11.2010 të Këshillit të Ministrave “Për shpërndarjen e fondeve të zhvillimit të rajoneve”, u është miratuar financimi i objekteve në arsim, për:
a) projektin “Rikonstruksioni i shkollës së mesme “Faik Trungu”, Zgosht, komuna Lunik, Librazhd;
b) ndërtimin e shkollës 9-vjeçare dhe të kopshtit, Vukatanë, komuna    Guri i Zi, Shkodër; 
c) shtesën anësore, përfundimin e  punimeve dhe sistemimin e oborrit të shkollës 9 - vjeçare, Topojë,  komuna Topojë, Fier, dhe që kanë filluar procedurat e prokurimit për këto objekte, gjatë vitit 2010, u  lejohet përfundimi i procedurës së prokurimit edhe pas datës 31 dhjetor 2010. Këtu përfshihen lidhja e kontratave përkatëse dhe publikimi i njoftimit të kontratës së nënshkruar në Buletinin e Njoftimeve Publike.
2. Ngarkohen Ministria e Arsimit dhe Shkencës e institucionet në varësi të saj, Ministria e Financave, Agjencia e Prokurimit Publik dhe njësitë e qeverisjes vendore për zbatimin e këtij vendimi.
Ky vendim hyn në fuqi menjëherë, botohet në Fletoren Zyrtare dhe i shtrin efektet nga data 1 janar 2011.

